Dostál, Ondrej, poslanec NR SR (2023-10-25):
Ďakujem. Vážený pán predseda, vážené kolegyne, vážení kolegovia, nechcem vás dlho oberať o čas, ale rád by som upozornil ctené kolegyne a ctených kolegov z novej vládnej koalície, že týmto bodom, ak ho odhlasujeme tak, ako je navrhnutý, nebudeme rešpektovať princíp pomerného zastúpenia, ktorý sa v Národnej rade Slovenskej republiky rešpektoval viac-menej iba s malými odchýlkami dvadsať rokov. Podľa... ak by sme mali pri predsedoch výborov uplatniť princíp pomerného zastúpenia, tak k pomeru 79 poslancov koalície k 71 poslancom opozície zodpovedá pri 19 výboroch pomer 10 ku 9. Reálne podľa toho, ako to bolo dohodnuté na stretnutí predsedov parlamentných strán, ten pomer bude 12 pre koalíciu, 7 pre opozíciu. Čiže miesto toho, aby koalícia mala o jedného predsedu výboru viac ako opozícia, bude mať o päť predsedov výborov viac ako opozícia. Ja teraz sa tu nebudem rozhorčovať, nebudem nikomu nadávať, nebudem na nikoho útočiť, len by som teda vecne chcel nadniesť tento problém. Ako tu aj pán predseda Národnej rady po svojom zvolení hovoril, že k politike patrí konflikt, tak aby bol tento konflikt zaznamenaný, že sa udial, a chcem upozorniť na to, že to, čo sa chystáme spraviť, nie je správne. Nie je to koniec sveta, nie je to v rozpore s ústavou, nie je to v rozpore so zákonom, ak by sa koalícia rozhodla, že všetci predsedovia výborov budú iba koaliční, nie je to porušenie zákona, je to v súlade so zákonom. Nie je to koniec demokracie, ale je to odklon od demokratickej tradície, tradície demokratického parlamentarizmu, ktorá sa tu rešpektuje dve desaťročia. A teda by som to zrekapituloval. Prvýkrát boli voľby, parlamentné voľby v samostatnej Slovenskej republike v roku 1994, vzniká po nich koalícia HZDS, Slovenskej národnej strany a Združenie robotníkov Slovenska, pomer koalícia a opozícia bol 83 ku 67, opozícia nemala žiadneho predsedu výboru, tzv. noc dlhých nožov v roku 1994. V druhom volebnom období, prvá vláda Mikuláša Dzurindu, po voľbách v roku 1998 bol pomer koalícia – opozícia, 93 ku 57, ani vtedy ešte nebolo pomerné zastúpenie, ale z 18 predsedov výborov troch predsedov tých kontrolných výborov získala vtedy opozícia. Tretie volebné obdobie, voľby 2002, druhá vláda Mikuláša Dzurindu, pomer koalície a opozície v parlamente bol 78 ku 72. Vtedy bolo 20 výborov, desiatim predsedal koaličný poslanec, desiatim opozičný. Čiže to bolo viac, ako by náležalo vtedy opozícii. Štvrté volebné obdobie, voľby 2006, prvá vláda Roberta Fica, pomer koalícia – opozícia 85 ku 65. Mal byť pomer predsedov výborov 11 ku 8, reálne bol 12 ku 7, čiže vtedajšia koalícia si zobrala o jedno miesto predsedu výboru viac, o jedno. Teraz sa chystá zobrať si o dve. Piate volebné obdobie, voľby 2010, vláda Ivety Radičovej, pomer koalície a opozície 79 ku 71, mal byť pomer 10 ku 9 pri predsedoch výborov, bol 10 ku 9. V šiestom volebnom období, druhá vláda Roberta Fica, jediná jednofarebná vláda v dejinách Slovenskej republiky, pomer poslancov bol 83 ku 67, pomer predsedov výborov mal byť 11 ku 8. SMER bol vtedy veľkorysý, čiže reálne bol pomer 10 ku 9, opozícia dostala ešte o jedno miesto predsedu výboru naviac, ako by jej matematicky vychádzalo. Siedme volebné obdobie to bolo podobné, vtedy bola tretia vláda Roberta Fica, vznikla po voľbách 2016. Matematicky to vychádzalo, kluby, alebo teda strany vládnej koalície verzus opozícia 85 ku 65, opäť to malo byť 11 ku 8 a bolo to 10 ku 9, opäť bol SMER veľkorysejší, aj keď tam to bolo v podstate iba na papieri, lebo klub Siete sa rozpadol ešte predtým, ako vznikla vládna koalícia. Konečne predchádzajúce volebné obdobie začínajúce rokom 2020, pomer bol 95 ku 55, mal byť pomer 12 ku 7 aj bol taký pomer schválený. Je pravda, že dve miesta prináležiace opozícii neboli obsadené, pretože kandidáti, ktorých navrhovala opozícia, neboli parlamentnou väčšinou schválení, ale 12 ku 7, ten pomer dohodnutý bol a bol rešpektovaný, ako mal byť matematicky. Dnes máme tu pomer 79 ku 71, matematicky by to malo byť 10 ku 9, reálne to bude 12 ku 7, tak ako v predchádzajúcom volebnom období, keď pomer medzi koalíciou nebol 79 ku 71, ale 95 ku 55, čiže celkom, celkom iný, a vtedy to tak aj matematicky vychádzalo. A podľa mojich informácií tak to má byť aj pri podpredsedoch výborov. Nemá tam byť rešpektované to, čo by matematicky vychádzalo, teda 20 ku 18, ale má byť ten pomer taký ako v predchádzajúcom volebnom období, keď bol pomer koalícia a opozícia v pléne úplne iný. Ešte raz, nie je to koniec sveta, budeme s tým, budeme s tým fungovať, len upozorňujem, že sa odkláňame od demokratickej parlamentnej tradície a že ak navolíme predsedov takto a potom aj podpredsedov vo výboroch takto, nebudeme rešpektovať tú tradíciu, ktorú už dve desaťročia slovenský parlament rešpektoval bez ohľadu na to, či tu vládli smeráci, alebo tu vládol niekto iný. Ďakujem.